Felvidék.ma

Rákóczi Emlékév pályázat 2026
2026-01-07 - 2026-10-07
A Rákóczi Szövetség 2026-ban kiemelt figyelmet fordít névadójának II. Rákóczi Ferenc nagyságos fejedelem kultuszára. II. Rákóczi Ferenc 350 évvel ezelőtt 1676. március 27-én született Borsiban.

Annak érdekében, hogy 2026 folyamán minél több településen megemlékezzenek és a fejedelem kultuszával összefüggő programokat szervezzenek a Rákóczi Szövetség az emlékévhez kapcsolódó pályázatot hirdet települési és középiskolai szervezetei részére.
A pályázat feltételei:

A megpályázható keretösszeg 200 ezer forint.
A pályázat 2026 folyamán bármikor benyújtható a Rákóczi Szövetség Sztorik felületén.
A Pályázatot a Rákóczi Szövetség települési és középiskolai szervezetei nyújthatják be.
A Rákóczi Emlékév Pályázat formai követelményei a Szövetség belső pályázatával azonosak.
A pályázati kérelemben be kell mutatni, hogy az egyes települési, illetve középiskolai szervezet az általa szervezett programon miként kívánja a Rákóczi kultuszt szolgálni és különösen a fiatalok körében népszerűsíteni.
A Rákóczi Emlékév Pályázat kérelmeiről a Rákóczi Szövetség elnöksége dönt.

Pályázatot benyújtani a Rákóczi Sztorik felületén lehet bejelentkezést követően. Ha Ön a szervezet vezetője, vagy meghatalmazottja, de problémája akadna a pályázat benyújtásával, keressen minket az info@rakocziszovetseg.hu címen.
A gombra kattintva új lapon nyílik meg a Rákóczi Sztorik felület.

Felvidéki magyar fiatalok jelentkezését várják az érettségi-felvételi előkészítő képzésre
2026-03-11 08:00 - 2026-07-30 12:00 (Europe/Budapest)
Megjelent a Külgazdasági és Külügyminisztérium 2026/2027-es tanévre szóló ösztöndíjpályázata a külhoni magyarok érettségi-felvételi előkészítő képzésére. A felhívás felvidéki magyar nemzetiségű fiataloknak szól, akik magyarországi felsőoktatási intézményben szeretnék folytatni tanulmányaikat alap- vagy osztatlan képzésben.
A pályázat célja, hogy emelt szintű érettségi előkészítést nyújtson azoknak a határon túli magyar fiataloknak, akik középiskolai végzettséggel rendelkeznek, és a későbbiekben magyarországi egyetemen vagy főiskolán tanulnának tovább. A program különösen azokat a szakokat támogatja, amelyek a szülőföldön magyar nyelven nem elérhetők.
A képzés időtartama 10 hónap, 2026 szeptemberétől 2027 júniusáig tart. A nyertes pályázók havi 45 ezer forintos ösztöndíjban részesülnek, emellett ingyenes szaktárgyi és vagy magyar nyelvi képzést, ingyenes tankönyvet, szállást, diákigazolványt és TAJ-szám jogosultságot kapnak. A tervezett felvidéki ösztöndíjas keretszám 14 fő.
Az oktatás helyszíne Budapest, a Bajcsy-Zsilinszky út 57. szám alatti III. épület. A tájékoztató szerint a képzésben való részvétel kötelező, a tanulmányi és vizsgaszabályzat megszegése pedig a képzési és ösztöndíjszerződés megszüntetését is maga után vonhatja.
Pályázni minden olyan, 2027 szeptemberében induló magyarországi alap- vagy osztatlan, nappali munkarendű, állami ösztöndíjas képzési szakra lehet, amely szerepel a kiírás mellékletében. A jelentkezéskor egy szakot kell megjelölni, az ösztöndíj elnyerése esetén pedig az ahhoz tartozó két felvételi-érettségi tárgyból, valamint szükség esetén magyar nyelvből folyik majd a felkészítés.
A pályázat elektronikus úton nyújtható be ezen a felületen.
A beadási határidő 2026. július 30., 12.00 óra.
A felvételi eredményről legkésőbb augusztus 5-ig küldenek értesítést, a Tanácsadó Testület augusztus 6-án ül össze, a pályázatok elbírálásának határideje augusztus 17., a jelentkezőket pedig augusztus 26-ig értesítik elektronikus úton az eredményről.
A pályázathoz több dokumentumot is csatolni kell, köztük az aláírt nyilatkozatot, az úti okmány és az állandó lakóhelyet igazoló okmány másolatát, a középiskolai bizonyítványokat, valamint a magyar nemzetiséget igazoló dokumentumot. A kiírás szerint a szlovák állampolgárok esetében az aláírt egészségügyi nyilatkozat feltöltése opcionális, ugyanakkor a szervezők külön is felhívták a figyelmet arra, hogy az EU-s állampolgár pályázók ezt a nyilatkozatot gondosan tanulmányozzák át, és aláírás után töltsék fel pályázatukhoz.
Fontos tudnivaló az is, hogy a jelentkezésnek nem akadálya, ha a pályázó közben a 2026-os általános felsőoktatási felvételi eljárásban is beadta jelentkezését valamely felsőoktatási intézménybe. Ha mindkét helyre felvételt nyer, maga döntheti el, hogy az előkészítő képzést vagy a felsőoktatási tanulmányokat kezdi meg a 2026/2027-es tanévben, erről azonban 2026. augusztus 14-ig tájékoztatnia kell a szervezőket.
A pályázattal kapcsolatos kérdéseket és a hiánypótláshoz szükséges dokumentumokat a htmelokeszito@mdakft.hu e-mail-címre várják.

Dobos László-életműdíj 2026
2026-03-16 - 2026-09-01
A Szlovákiai Magyar Írók Társasága (SZMÍT) Dobos László-életműdíjat alapított, ami a társaság fődíja.
A fődíjat az a szlovákiai magyar író, költő, irodalomtudós kaphatja meg (minden évben egy fő) a széles közönség és az SZMÍT tagjainak ajánlására, aki korábban már részesült az SZMÍT alapdíjainak valamelyikében (Talamon-, Forbáth, Turczel-, Simkó-díj, Arany Opus díj). A fődíjat értelemszerűen mindenki csak egyszer kaphatja meg.
A társaság várja az ajánlásokat pár soros indoklással. Az ajánlásokat a szmit@szmit.sk e-mail címre lehet küldeni.
Határidő: 2026. szeptember 1.
A beérkezett jelölések közül az SZMÍT választmánya titkos szavazással kiválasztja az első három jelöltet. A végső döntés joga a Dobos László-életműdíjat Odaítélő Bizottságé. A Bizottság magyarországi, erdélyi és kárpátaljai tagjai 2026-ban: Szentmártoni János József Attila- és Magyarország Babérkoszorúja díjas költő, Sántha Attila József Attila- és Magyarország Babérkoszorúja díjas költő, Dupka György Ratkó-dijas író, költő és történész.
A Dobos László-életműdíjra az alábbi személyiségekre lehet javaslatot tenni:
Forbáth Imre-díjban részesültek:
Balázs F. Attila
Barak László
Bettes István
Csehy Zoltán
Fellinger Károly
Hodossy Gyula
Juhász Katalin
Juhász R. József
Kövesdi Károly
Németh Zoltán
Polgár Anikó
Ravasz József
Tóth László Dobos László-életműdíjban részesült 2024-ben
Tőzsér Árpád Dobos László-életműdíjban részesült 2025-ben
Vida Gergely
Z. Németh István
Simkó Tibor-díjban részesültek:
Csóka Ferenc
Fellinger Károly
Király Anikó
Tóth László Dobos László-életműdíjban részesült 2024-ben
Z. Németh István
Talamon Alfonz-díjban részesültek:
Bárczi Zsófia
Gazdag József
György Norbert
Hogya György
Hunčík Péter
Kovács Magda
N.Tóth Anikó
Pénzes Tímea
Szalay Zoltán
Száraz Pál
Szászi Zoltán
Száz Pál
Veres István
Z. Németh István
Turczel Lajos-díjban részesültek:
H. Nagy Péter
Kiss László
Lacza Tihamér
L. Juhász Ilona
Lampl Zsuzsanna
Liszka József
Mészáros András
Simon Attila
Szeberényi Zoltán
Tóth László Dobos László-életműdíjban részesült 2024-ben
Vadkerty Katalin
Arany Opus Díjban részesültek:
Baka L. Patrik
Bárczi Zsófia
Csillag Lajos
Fellinger Károly
Fiala Ilona
Forgács Péter
Hogya Gyögy
Juhász (Lomboš) Kornélia
Katona Nikolas
N. Tóth Anikó
Nagy Hajnal Csilla
Németh Zoltán
Szalay Zoltán
Szászi Zoltán
Száz Pál
Tóth Ferenc
Tóth László Dobos László-életműdíjban részesült 2024-ben
Veres István
Z. Németh István
Póda Erzsébet
Sajtóközlemény/Felvidék.ma

Kárpát-medencei tárogatóverseny II. Rákóczi Ferenc fejedelem születésének 350. évfordulója alkalmából
2026-04-01 - 2026-09-26
Március 27-én II. Rákóczi Ferenc születésnapján a Nemzeti Tárogató Intézet a saját honlapján felhívást tett közzé, az első Tárogatóversenyt hirdette meg, mely az egész Kárpát-medencére érvényes.
A verseny elsődleges célja a tárogatós hagyományok folytonosságának megőrzése, ifjú tehetségek megismerése, kiemelkedő teljesítmények elismerése. A tárogató, mint magyar hangszer hagyományainak tisztelete és népszerűsítése, a tárogatósok utánpótlásnevelésének biztosítása, tehetségkutatás, valamint régi-és új zeneművek bemutatása. A Tárogatóintézet vezetősége kiemelt figyelmet fordít a 350 évvel ezelőtt született II. Rákóczi Ferenc nevéhez köthető történelmi dallamok és magyar zenei ereklyék bemutatására, tisztelegve ezáltal a fejedelem, valamint a kuruc kor zenei öröksége előtt.
A versenyre a szervezők elsősorban a Kárpát-medencét alkotó következő országok tárogatósainak jelentkezését várják, egyben lehetőséget biztosítanak és örömmel fogadják más, távolabbi országokból érkező tárogatósok jelentkezését is. (Magyarország – Szlovákia – Ukrajna – Románia – Szerbia – Horvátország – Szlovénia – Ausztria)
KORCSOPORTOK
A verseny 5 korcsoportban kerül megrendezésre:
Korcsoport Életkor Születési dátum
I. Korcsoport 8 – 13 éves 2012. október 27. – 2018. október 26.
II. Korcsoport 14 – 19 éves 2006. október 27. – 2012. október 26.
III. Korcsoport 20 – 29 éves 1996. október 27. – 2006. október 26.
IV. Korcsoport 30 – 49 éves 1976. október 27. – 1996. október 26.
V. Korcsoport 50 év felett 1976. október 26. előtt születettek
A tárogatóverseny az I. és V. korcsoport versenyzői részére egyfordulós, a II. III. IV. korcsoport versenyzői részére kétfordulós. A kétfordulós korcsoportok produkciói 2026. október 26-27-én, valamint október 27-28-án kerülnek megrendezésre. A verseny fordulóinak és a korcsoportok versenynapjainak pontos dátumát a szervezők a jelentkezési határidő letelte után, azaz 2026. szeptember 26. után teszik közzé a verseny hivatalos weboldalán.
Jelentkezési határidő: 2026. szeptember 26. (szombat, éjfél)
Érvényes jelentkezéseket a hiánytalanul kitöltött és saját kézzel aláírt jelentkezési lap
e-mailben történő visszaküldésével (kamera fotó, jpeg, pdf stb.), valamint a befizetésre kerülő nevezési díj banki átutalásának bizonylatával igazolva tudunk elfogadni.
A jelentkezéseket a: kapcsolat@tarogatointezet.hu e-mail címre várjuk.
További részletek ITT olvashatóak.

TehetségPaletta Program 2026
2026-04-01 08:00 - 2026-05-13 17:00
Felhívás amatőr művészeti közösségek és alkotók számára
Elindult a jelentkezés a TehetségPaletta Program 2026-os évadjára!
Ha amatőr művészeti közösség tagjaként, vagy egyéni alkotóként, előadóként szeretnél bemutatkozni, fejlődni és szakmai kapcsolatokat építeni a Kárpát-medencében – itt a helyed!
A program nem verseny.
A TehetségPaletta a mentorálásról, a szakmai fejlődésről és az egymástól való tanulásról szól.
Kik jelentkezhetnek?

Hazai és külhoni magyar amatőr művészeti közösségek

Egyéni alkotók és előadók

Gyermek, ifjúsági, felnőtt és vegyes korosztályú csoportok

Új és már meglévő alkotásokkal egyaránt lehet nevezni.
Művészeti kategóriák
Alkotóművészet:

képzőművészet

film- és fotóművészet

esszé- és novellaírás

Előadóművészet:

színjátszás

bábjáték

vers- és prózamondás

tánc

népdalkörök

kórusok

komoly- és könnyűzene

A program főbb állomásai

Online mentorálások (2026. április–május)

Vármegyei és külhoni bemutatók (2026. május–július)

Szakmai táborok (2026. augusztus 13–16.)

TehetségPaletta Kárpát-medencei Találkozó – Kecskemét (2026. október 17–18.)

A program során elismert szakemberek segítik a résztvevőket szakmai visszajelzésekkel és személyes konzultációkkal.
Miért érdemes jelentkezni?

Szakmai mentorálás

Bemutatkozási lehetőség

Kapcsolatépítés Kárpát-medencei szinten

Közösségi élmény és fejlődési lehetőség

Jelentkezési határidők
Regisztráció:
2026. március 1–31.
Véglegesítés:
2026. április 13. 12:00
Jelentkezés:
tehetsegpaletta.nmi.hu
További információ a paletta@nmi.hu e-mail címen kérhető. Regisztráció után a tehetsegpaletta.nmi.hu felület Anomália bejelentő, szakmai kérdések ikonján keresztül várjuk kérdéseit, észrevételeit.

Gloria Victis 2026
2026-04-01 08:00 - 2026-06-08 17:00
Kárpát-medencei középiskolai történelmi vetélkedő
A Rákóczi Szövetség 2026-ban 31. alkalommal hirdeti meg Kárpát-medencei középiskolások számára a Gloria Victis történelmi vetélkedőt, amelynek idei témája, névadónk, II. Rákóczi Ferenc születésének 350. évfordulója alkalmából
II. Rákóczi Ferenc és kora (1676-1735)
A három fordulóból álló vetélkedő meghirdetése minden évben tavasszal történik. A háromfős csapatok egy tesztsor kitöltésével nevezhetnek. A beküldött dolgozatok alapján a legjobb 60 csapat meghívást kap a második fordulóra, amely részét képezi a Gloria Victis 1956-os Ifjúsági Találkozónak Budapesten október 21. és 23. között.
A vetélkedő középdöntője és döntője a Műegyetemen zajlik október 22-én és 23-án.
A Gloria Victis történelmi vetélkedőre 2026. március 19-től lehet jelentkezni az alábbi címen, ahol az első forduló feladatsora és a szakirodalom is elérhetők:

https://gloriavictis.rakocziszovetseg.org

A jelentkezést követően elérhetővé válik a vetélkedő első fordulójának feladatsora, amelynek beküldési határideje 2026. június 8., hétfő éjfél.
A csapat adatai és a feladatlap a beküldési határidőig online szerkeszthető. A szakmai zsűri kizárólag azon csapatok feladatlapját bírálja el, ahol a csapatra és csapattagokra vonatkozó adatok kitöltése hiánytalanul megtörtént! A zsűri a rendszerbe beérkezett feladatlapokat a 2026. június 8. éjféli állapotuk szerint pontozza!
Az első forduló eredményéről 2026. szeptember 7. után értesítjük a csapatokat, illetve az eredmények megtekinthetővé válnak a Rákóczi Szövetség honlapján is.
A második fordulóba jutott 60 csapat október 22-én írásbeli fordulón méri össze tudását, és ennek eredménye alapján a legeredményesebb tíz csapat kerül be az október 23-i szóbeli döntőbe. A döntőben neves szakemberekből álló zsűri előtt, számos igényes feladat révén dől el a vetélkedő végső sorrendje. Valamennyi döntőbe és középdöntőbe jutott csapat értékes díjakban, a legjobb három csapat tagjai felkészítő tanáraikkal együtt egy külföldi tanulmányi kirándulásban részesülnek.
A vetélkedővel kapcsolatos további információ az info@rakocziszovetseg.hu e-mail címen kérhető.

Magyar Iskolaválasztási Program 2026 – Pályázati felhívás
2026-04-01 08:00 - 2026-09-01 17:00
1. A pályázat tárgya és célja
A Rákóczi Szövetség első ízben 2004 novemberében hirdette meg Magyar Iskolaválasztási Programját a Felvidéken azzal a céllal, hogy ráirányítsa a figyelmet a magyar iskolaválasztás fontosságára. A Program 2010 óta fokozatosan bővül: ma már Felvidék magyarlakta vidékei mellett érinti Kárpátalja, Vajdaság és Horvátország magyarlakta területeit, a partiumi és erdélyi Arad, Beszterce-Naszód, Bihar, Brassó, Fehér, Hunyad, Krassó-Szörény, Kolozs, Maros, Máramaros, Szatmár, Szeben, Szilágy, Temes megyéket, valamint Dés, Szászrégen, Torda városokat és régiójukat, továbbá Csángóföldet.
A 2004-ben elindított kezdeményezés ahhoz a Magyarország Alaptörvényében rögzített követelményhez kapcsolódik, mely szerint az anyaország felelősséget visel a határon túli magyarok sorsa iránt, és támogatni kívánja hosszú távú megmaradásukat a szülőföldjükön.
2. A támogatás formája
A Rákóczi Szövetség a Magyar Iskolaválasztási Programja keretében 10 000.- Ft egyszeri ösztöndíjat adományoz mindazon határon túli családoknak (pályázók köre: a mellékletben megjelölt településeken működő iskolák szerint), akik gyermekeiket a magyar iskola első, Romániában nulladik (előkészítő) osztályába íratják. A Szövetség a támogatás lehetőségét felhívás keretében teszi közzé minden évben az iskolai beiratkozásokat megelőzően, határon túli partnerszervezetei, illetve a határon túli magyar óvodák és iskolák közreműködésével. Az ösztöndíjra igényt tartó családok ezirányú kérelmüket egy erre a célra készített ösztöndíj igénylőlap kitöltésével és pályázatuk online beküldésével tehetik meg az iskolai beiratkozás alkalmával.
3. A támogatásra jogosultak köre
Minden olyan határon túli magyar szülő, aki gyermekét a mellékletben szereplő települések bármelyikén magyar tanítási nyelvű általános iskola első évfolyamába íratja (a 0. évfolyamba járókat [kivéve Romániában] és az évismétlőket nem érinti), jogosult a Rákóczi Szövetséghez benyújtott pályázat alapján a magyar összefogást jelképező ösztöndíjra.
4. Pályázási határidő
A támogatás ösztönző szerepét kiemelve a pályázatok a teljes beiratkozási időszak alatt, (a szeptemberi iskolakezdésig) benyújthatók a Rákóczi Szövetség részére.
5. A pályázatok beadásának módja
Az igénylőlapokat (a pályázati felhívás mellékletét képezi) az iskolákban, a beiratkozáskor töltheik ki az igénylő szülők, valamint ez alapján a pályázati összeg kifizetéséhez szükséges adatok megadásával, a Rákóczi Szövetség online adatbázisába az iskolák saját felhasználói fiókján keresztül nyújtják be a pályázatot.
6. A támogatások átadása
A Rákóczi Szövetség képviselői a 10 000.- Ft összegű ösztöndíjat minden arra jogosult iskolakezdő szülei részére helyi iskolai ünnepségek keretében támogatási szerződés megkötésével személyesen adják át 2025 őszén. Az ünnepségek előkészítésében és lebonyolításában segítséget nyújtanak a Rákóczi Szövetség partnerszervezetei, valamint az iskolák képviselői.
7. Egyéb
A Rákóczi Szövetség az iskolaválasztás szempontjából veszélyeztetettnek tekinthető települések, térségek esetében az általános pályázati feltételektől eltérően speciális pályázati feltételeket alkalmazhat.
2026. évi pályázati dokumentumok:

Pályázati felhívás
Pályázati igénylőlap
Meghatalmazás
Településlista

Az Egressy Béni Városi Művelődési Központ nyári napközis táborai – 2026
2026-04-09 - 2026-06-30
Július 06-10., 08.00-16.00 – színjátszó tábort szerveznek Laboda Róberttel és Zsidek Pállal.
Korcsoport: 9-14 év. Részvételi díj: 75,- €.
Jelentkezési határidő: 2026. június 15.
Július 13-17., 08.00-16.00 – néptánc tábort szerveznek Madari Katalinnal és Nagy Jánossal.
Korcsoport: 5-10 év. Részvételi díj: 75,- €.
Jelentkezési határidő: 2026. június 30.
JELENTKEZÉS
Bajkai Csengel Mónika, E-mail: vmk.taborok@gmail.com. Az ár tartalmazza az ebéd, a frissítő a foglalkozások költségeit.
Támogató KULTMINOR.

Tánc gálaest
2026-05-07 17:00 | Egressy Béni Városi Művelődési Központ, Komárom, Szlovákia
Május 7-én, csütörtökön 17.00 órai kezdettel szervezik meg a táncvilágnapja alkalmából szervezett gálaestet a komáromi Egressy Béni Városi Művelődési Központban.

Könyvbemutató: Falufény
2026-05-07 17:30 | Párkányi Városi Könyvtár, Párkány, Szlovákia
Május 7-én, csütörtökön 17.30 kezdettel szervezik meg Berecz Attila Falufény című kötetének bemutatóját a Párkányi Városi Könyvtárban.

Színház: Nők az idegösszeomlás szélén
2026-05-07 19:00
Május 7-én, csütörtökön 19.00 órai kezdettel szervezik meg a Nők az idegösszeomlás szélén című darab bemutatóját a Kassai Thália Színház előadásában Királyhelmecen.
Rendező Gardenö Klaudia.
